SET ปิดพุ่ง22จุด รับแรงซื้อกลุ่มพลังงาน-ท่องเที่ยว พรุ่งนี้เสี่ยงผันผวน จับตาแนวรับ1,500!
SET ปิดพุ่ง22จุด รับแรงซื้อกลุ่มพลังงาน-ท่องเที่ยว พรุ่งนี้เสี่ยงผันผวน จับตาแนวรับ1,500! โดยดัชนีปิดตลาดวันนี้ ที่ระดับ 1,500.61 จุด เพิ่มขึ้น 22.47 จุด หรือ 1.52% มูลค่าการซื้อขาย 8.61 หมื่นล้านบาท
23 ก.พ. 2564

ผู้สื่อข่าวรายงานว่า ดัชนีปิดตลาดวันนี้ ที่ระดับ 1,500.61 จุด เพิ่มขึ้น 22.47 จุด หรือ 1.52% มูลค่าการซื้อขาย 8.61 หมื่นล้านบาท
10 หุ้นดันดัชนีวันนี้

ด้านนายวีระวัฒน์ วิโรจน์โภคา ผู้อำนวยการฝ่ายวิเคราะห์หลักทรัพย์ บล.ฟินันเซีย ไซรัส เปิดเผยว่า ตลาดหุ้นไทยวันนี้รีบาวด์หลังจากร่วงแรงเมื่อวานนี้ ซึ่งเป็นไปตามตลาดหุ้นภูมิภาคเอเชียที่ส่วนใหญ่เคลื่อนไหวในแดนบวก ขณะที่ตลาดยุโรปเทรดบ่ายนี้แกว่งไซด์เวย์ ดาวโจนส์ฟิวเจอร์สยืนแดนบวกได้เล็กน้อย ขณะรอติดตามถ้อยแถลงประธานธนาคารกลางสหรัฐฯ (เฟด) ต่อสภาคองเกรสในคืนนี้ โดยจับตามุมมองเกี่ยวกับเงินเฟ้อ หากมีโอกาสที่เงินเฟ้อกลับขึ้นมาเร็วก็อาจทำให้อัตราดอกเบี้ยปรับขึ้นเร็วกว่าคาด แต่มุมมองตลาดในขณะนี้คาดว่าเฟดจะคงอัตราดอกเบี้ยไปตลอดทั้งปีนี้ ดังนั้น หากตลาดผันผวนก็เป็นโอกาสสะสมหุ้นได้
ทั้งนี้ ตลาดบ้านเราวันนี้ได้รับแรงหนุนจากหุ้นกลุ่มพลังงานที่ปรับขึ้นได้ดีหลังจากราคาน้ำมันดีดตัวสูงขึ้น และราคาสินค้าโภคภัณฑ์ (Commodity) ต่างก็ปรับขึ้นเกือบทุกประเภท นอกจากนี้ยังได้แรงหนุนจากหุ้นกลุ่มท่องเที่ยวจากความคาดหวังวัคซีนโควิด-19 จะเข้ามาในวันพรุ่งนี้ แต่ต้องระวังเพราะมองว่าผลงานในปีนี้จะยังขาดทุนอยู่
โดยปัจจัยที่ต้องติดตามเป็นผลประกอบการของบริษัทจดทะเบียนที่จะทยอยประกาศออกมา และเงินเฟ้อของยูโรโซนที่จะทยอยออกมาในคืนนี้ ประกอบกับมุมมองประธานเฟดในคืนนี้จับตาเกี่ยวกับเงินเฟ้อ ส่วนบ้านเราให้ติดตามวัคซีนโควิด-19 จะเข้ามาเมื่อไร และปัจจัยการเมืองที่มีการชุมนุมทางการเมืองในช่วงเย็นวันนี้
สำหรับแนวโน้มการลงทุนในวันพรุ่งนี้ (24 ก.พ.) นายวีระวัฒน์ กล่าวว่า ตลาดฯคงจะแกว่งไซด์เวย์ และอาจเผชิญความผันผวนได้ในระหว่างทาง พร้อมให้แนวรับ 1,485-1,490 จุด โดยมีแนวรับหลักที่ 1,475 จุด ส่วนแนวต้านให้ไว้ที่ 1,510-1,515 จุด โดยมีแนวต้านหลักที่ 1,530 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
OR    มูลค่าการซื้อขาย   5,822.48 ล้านบาท  ปิดที่  31.00 บาท ลดลง  0.75 บาท
STA   มูลค่าการซื้อขาย   5,023.38 ล้านบาท  ปิดที่  47.25 บาท ลดลง  0.75 บาท
PTT   มูลค่าการซื้อขาย   4,002.44 ล้านบาท  ปิดที่  40.50 บาท เพิ่มขึ้น 0.50 บาท
AOT   มูลค่าการซื้อขาย   2,615.82 ล้านบาท  ปิดที่  64.00 บาท เพิ่มขึ้น 2.75 บาท
MINT  มูลค่าการซื้อขาย   2,415.74 ล้านบาท  ปิดที่  31.00 บาท เพิ่มขึ้น 2.00 บาท
ตลาดหุ้นเอเชีย
